LT Europos Sąjungos oficialusis leidinys L 263/29

KOMISIJOS ĮGYVENDINIMO SPRENDIMAS

2014 m. rugsėjo 1 d.

dėl suderintų techninių radijo spektro naudojimo Sąjungoje programų kūrimo ir specialiųjų renginių belaidei garso įrangai sąlygų

(pranešta dokumentu Nr. C(2014) 6011)

(Tekstas svarbus EEE)

(2014/641/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo Europos bendrijoje (Sprendimą dėl radijo spektro) (1) ir ypač į jo 4 straipsnio 3 dalį,

kadangi:

(1) programų kūrimo ir specialiųjų renginių įranga naudojama įvairiais vaizdo ir garso perdavimo tikslais, kurių svarba žiniasklaidos ir pramogų sektoriaus plėtrai Sąjungoje nuolat auga. Tokia įranga naudojama transliacijoms, kultūros renginiams, koncertams, teatro spektakliams ir socialiniams bei sporto renginiams. Programų kūrimo ir specialiųjų renginių įranga naudojama profesionaliais ir neprofesionaliais tikslais vietiniuose ir visos Sąjungos renginiuose. Belaidžiai mikrofonai – labiausiai įprastas ir paplitęs programų kūrimo ir specialiųjų renginių belaidės garso įrangos tipas, o susijusios sistemos apima ausyje nešiojamus kontrolės prietaisus, dvipusio ryšio sistemas ir garso informacijos perdavimo sistemas;

(2) 2012 m. rugsėjo 26 d. Komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui (2) Komisija pripažino kultūros ir kūrybos sektorių vienu dinamiškiausių Europos ekonomikos sektorių ir esmine varomąja kultūrinės įvairovės Europoje jėga. Europos Parlamento ir Tarybos sprendime Nr. 243/2012/ES (3), ypač jo 8 straipsnio 5 dalyje, taip pat pabrėžiama programų kūrimo ir specialiųjų renginių svarba ir nustatoma, kad valstybės narės, bendradarbiaudamos su Komisija, siekia užtikrinti, kad, vadovaujantis Sąjungos tikslu gerinti vidaus rinkos integraciją bei kultūros prieinamumą, reikiamos dažnių juostos būtų skirtos programų kūrimo ir specialiųjų renginių įrangai. Be to, pagal šio sprendimo 6 straipsnio 6 dalį valstybės narės nagrinėja įvairius būdus ir atitinkamais atvejais imasi techninių ir reguliavimo priemonių, siekdamos užtikrinti, kad atlaisvinus 800 MHz dažnių juostą nebūtų padarytas neigiamas poveikis programų kūrimo ir specialiųjų renginių įrangos naudotojams;

(3) esama radijo spektro naudojimo programų kūrimo ir specialiųjų renginių įrangai reguliavimo sistema nėra visiškai suderinta visose ES valstybėse narėse dėl nacionalinių dažnių naudojimo planų istorinių skirtumų ir įvairių nacionalinių poreikių bei vietinių valdymo reikmių. Nors dauguma valstybių narių taiko Europos radijo ryšio komiteto rekomendaciją Nr. 70–03 bei jos 10 priedą (4) ir rekomendaciją Nr. 25–10 bei jos 2 priedą (5), kur pateiktos programų kūrimo ir specialiųjų renginių įrangos dažnių juostų ir techninių parametrų gairės, šios rekomendacijos teisiškai neužtikrina radijo spektro, kuris naudojamas programų kūrimo ir specialiųjų renginių įrangai visoje Sąjungoje, suderinimo;

(4) programų kūrimo ir specialiųjų renginių įrangai naudojamo radijo spektro suderinimas turėtų prisidėti prie vidaus rinkos tikslų, nes pagerėtų radijo spektro naudojimo kokybė ir našumas; būtų užtikrintas ilgalaikis prieinamumo prie atitinkamų radijo spektro juostų visoje Sąjungoje matomumas ir teisinis tikrumas; būtų skatinami moksliniai tyrimai ir plėtra, pvz., programų kūrimo ir specialiųjų renginių įrangos skaitmeninimas ir kiti radijo spektro našaus naudojimo aspektai; būtų skatinamos gamintojų investicijos į programų kūrimo ir specialiųjų renginių įrangos technologiją; sumažėtų kainos; atsirastų masto ekonomija; būtų skatinamas tarpvalstybinis įrangos perkeliamumas ir sąveikumas, o suderintas radijo spektras neliktų nenaudojamas;

(5) nors programų kūrimo ir specialiųjų renginių belaidei garso įrangai reikalingas radijo spektras yra labai įvairus (nuo 8 MHz iki 144 MHz, priklausomai nuo konkrečių vietinių ir laikinų poreikių) (6), profesionalūs naudotojai nurodo, kad jų kasdieniams programų kūrimo ir specialiųjų renginių belaidės garso įrangos naudojimo tikslams reikia 96 MHz radijo spektro ultraaukštų dažnių (angl. Ultra High Frequency, UHF) spektro;

(6) pakankamas suderintas radijo spektras būtinas, norint patenkinti programų kūrimo ir specialiųjų renginių belaidės garso įrangos poreikį – reikia apibrėžti bent jau minimalų Sąjungoje taikomą radijo spektro kiekį, dėl kurio atsirastų masto ekonomija ir būtų užtikrintas vidaus rinkos veikimas. Tačiau Komisijos sprendimu 2006/771/EB (7) suderinto radijo spektro, t. y. 2 MHz (863–865 MHz) mažojo nuotolio įrenginiams, įskaitant programų kūrimo ir specialiųjų renginių belaidės garso įrangos naudojimo tikslus, nepakanka naudotojų poreikiams patenkinti, nes tas sprendimas taikomas tik nedidelei programų kūrimo ir specialiųjų renginių belaidės garso įrangos naudojimo daliai, o didžiausias radijo spektro poreikis yra už dažnių juostų, kurioms taikomas šis sprendimas;

(7) įvairūs garso programų kūrimo ir specialiųjų renginių garso įrangos derinimo intervalai nustatyti Europos radijo ryšio komiteto rekomendacijoje Nr. 70–03 (10 priede) ir Nr. 25–10 (2 priede); programų kūrimo ir specialiųjų renginių belaidės garso įrangos sektorius, įskaitant gamintojus ir naudotojus, taip pat nurodė teikiantys didelę pirmenybę 470–790 MHz derinimo intervalui. Ataskaitoje Nr. 32 dėl 800 MHz dažnių juostos suderinimo (8) Europos pašto ir telekomunikacijų administracijų konferencija (CEPT) pažymėjo įterptųjų kanalų arba tuščiųjų tarpų 470–790 MHz dažnių intervale svarbą programų kūrimo ir specialiųjų renginių įrangos naudotojams ir primygtinai paragino išlaikyti prieinamumą prie šio radijo spektro pirmiausia programų kūrimo ir specialiųjų renginių įrangos naudojimo tikslams, kuriems būtina tam tikro lygio apsauga. Valstybės narės teikia informaciją CEPT apie radijo spektro naudojimą ir reguliavimo bei technines sąlygas, jų teritorijoje nustatytas programų kūrimo ir specialiųjų renginių belaidės garso įrangos naudotojams, taip pat apie nacionalinėse administracijose esančių informacinių punktų, kuriuose programų kūrimo ir specialiųjų renginių įranga suinteresuotieji subjektai gali gauti informacijos apie radijo spektro naudojimo programų kūrimo ir specialiųjų renginių įrangai sąlygas, sąrašą;

(8) CEPT ataskaitoje Nr. 32 pabrėžta, kad naudojant programų kūrimo ir specialiųjų renginių belaidę garso įrangą bus vis sunkiau užtikrinti radijo spektro pasiūlą, ir numatyta būtinybė padaryti atitinkamus pritaikymus. Komisijos sprendimu 2010/267/ES, kuriuo suderinamos 790–862 MHz juostos naudojimo elektroninio ryšio paslaugoms neišskirtiniu pagrindu techninės sąlygos (9), buvo sumažintas šios juostos prieinamumas programų kūrimo ir specialiųjų renginių belaidei garso įrangai. Norint užtikrinti programų kūrimo ir specialiųjų renginių įrangos ateitį, reikia rasti alternatyvų ilgalaikį sprendimą, nustatant naują radijo spektrą arba įdiegiant dalijimąsi radijo spektru;

(9) todėl pagal Sprendimo Nr. 676/2002/EB 4 straipsnio 2 dalį, 2011 m. gruodžio 15 d. Komisija Europos pašto ir telekomunikacijų administracijų konferenciją įgaliojo (10) išnagrinėti technines sąlygas, susijusias su radijo spektro suderinimo alternatyvomis belaidžiams radijo mikrofonams ir belaidėms vaizdo kameroms;

(10) vykdydama šį įgaliojimą, 2013 m. kovo 8 d. CEPT priėmė ataskaitą Nr. 50 (11). Šioje ataskaitoje daroma išvada, kad 821–832 MHz ir 1 785–1 805 MHz dažnių intervalai, kurie yra duplekso tarpai dažnių juostose, naudojamose elektroninių ryšių sistemose, būtų tinkami suderintam naudojimui programų kūrimo ir specialiųjų renginių belaidei garso įrangai konkrečiomis sąlygomis. Belaides vaizdo kameras, kurių radijo spektro poreikiai skiriasi ir kurios veikia skirtingose dažnių juostose, reikėtų aptarti atskirai. CEPT ataskaitos Nr. 50 (12) priedėlyje taip pat apibrėžtos duplekso tarpų naudojimo programų kūrimo ir specialiųjų renginių belaidei garso įrangai sąlygos, taip pat belaidžių mikrofonų ir ausyje nešiojamų kontrolės prietaisų trukdžių rizikos vertinimo bei apribojimo tvarka;

(11) CEPT ataskaitoje Nr. 50 taip pat nustatyta būtinybė apsaugoti mobiliuosius korinius tinklus 800 MHz ir 1 800 MHz juostose nuo žalingųjų trukdžių, kuriuos sukelia programų kūrimo ir specialiųjų renginių belaidė garso įranga, siekiant užtikrinti, kad mobilieji koriniai tinklai galėtų veikti žemesnėse kaip 821 MHz ir aukštesnėse kaip 832 MHz, taip pat žemesnėse kaip 1 785 MHz ir aukštesnėse kaip 1 805 MHz juostose. Tam reikėtų, pavyzdžiui, 2 MHz apsauginės juostos nuo 821 MHz iki 823 MHz ir apribojimų 0,2 MHz radijo spektre iš karto virš 1 785 MHz ir žemiau 1 805 MHz;

(12) programų kūrimo ir specialiųjų renginių įrangą, ypač naudojamą uždarose patalpose, gali veikti žalingieji trukdžiai, kuriuos sukelia mobilieji koriniai tinklai ir naudotojų įranga, pavyzdžiui, išmanieji telefonai, kuriems naudojamos gretimos dažnių juostos arti prie radijo spektro, naudojamo programų kūrimo ir specialiųjų renginių belaidei garso įrangai 800 MHz ir 1 800 MHz duplekso tarpuose. Pagal radijo spektro politikos programos tikslus ir principus, siekiant rasti būdus išvengti žalingųjų trukdžių ir padidinti radijo spektro naudojimo našumą, šių žalingųjų trukdžių būtų galima išvengti taikant tam tikrus trukdžių mažinimo sprendimus, pavyzdžiui, specialią tvarką, skirtą belaidžių mikrofonų ir ausyje nešiojamų kontrolės prietaisų, apibrėžtų CEPT ataskaitos Nr. 50 priedėlio 2 priede, veikimui be trukdžių, arba naudojant kitus mažinimo sprendimus. Valstybės narės turėtų atitinkamai skatinti šių trukdžių mažinimo sprendimų ir sutarčių taikymą, įskaitant pagalbos arba rekomendacijų teikimą susijusioms šalims.

(13) socialiniams ir kultūriniams renginiams dažnai reikia daugiau kaip 29 MHz, esančių 800 MHz ir 1 800 MHz juostų duplekso tarpuose. Kadangi programų kūrimo ir specialiųjų renginių belaidei garso įrangai naudojamo radijo spektro reikalavimai labai skiriasi, Sąjungos lygmeniu būtina užtikrinti maždaug 60 MHz bazinio tvaraus spektro prieinamumą, norint patenkinti nuolatinius įprastus programų kūrimo ir specialiųjų renginių belaidės garso įrangos naudotojų poreikius, net jei tai neapimtų visų įmanomų galinčių atsirasti reikalavimų;

(14) todėl valstybės narės turėtų suteikti papildomai iki 30 MHz, kad patenkintų galimą programų kūrimo ir specialiųjų renginių belaidės garso įrangos naudojimo poreikį socialiniuose ir kultūriniuose renginiuose. Šis radijo spektras turėtų būti parenkamas iš derinimo intervalų, kuriuos nustato valstybės narės, geriausia iš 470–790 MHz radijo spektro intervalo, naudojant tuščiuosius tarpus. Tikslus arba skiriamo, arba patvirtinamo radijo spektro kiekis turėtų priklausyti nuo konkrečių išreikštų poreikių ir ne visada gali reikėti visų 30 MHz. Valstybės narės taip pat turėtų nacionaliniu lygmeniu nuspręsti, kokio tipo patvirtinimą ir kokią prašymų pateikimo tvarką jos turėtų taikyti šiam papildomam radijo spektrui;

(15) be to, daugiau kaip 59 MHz radijo spektro poreikiai, kurių gali būti konkrečiuose geografiniuose regionuose, pavyzdžiui, turinio kūrimo ar teatrų rajonuose, arba dideliuose ir išskirtiniuose renginiuose, geriausiai tenkinami kiekvienu atskiru atveju nacionaliniu lygmeniu, atsižvelgiant į konkrečius geografinius ir laiko apribojimus. Todėl valstybės narės turėtų toliau laisvai priimti sprendimus leisti naudoti radijo spektro kiekį, didesnį už bazinius 59 MHz;

(16) naudojant skirtingus radijo spektro blokus tokiems įvairiems programų kūrimo ir specialiųjų renginių belaidės analoginės garso įrangos tikslams, kaip belaidžiai mikrofonai, ausyje nešiojami kontrolės prietaisai ir dvipusio ryšio sistemos, didėja galimybės naudoti radijo spektrą išvengiant trukdžių dėl abipusio moduliavimosi;

(17) CEPT atlikto darbo rezultatai (13) pagal 2011 m. gruodžio 15 d. Komisijos įgaliojimą turėtų būti taikomi Sąjungoje ir įgyvendinami valstybėse narėse nedelsiant, atsižvelgiant į poreikį ilgainiui suteikti atitinkamą radijo spektrą programų kūrimo ir specialiųjų renginių belaidei garso įrangai, norint patenkinti jos augantį poreikį;

(18) reikia reguliariai peržiūrėti šį sprendimą, norint įtraukti naujas aplinkybes, ypač siekiant įvertinti programų kūrimo ir specialiųjų renginių belaidės garso įrangos radijo spektro poreikius ir suderintų dažnio juostų faktinį naudojimą;

(19) į šį sprendimą įtrauktos priemonės atitinka Radijo spektro komiteto nuomonę,

PRIĖMĖ ŠĮ SPRENDIMĄ:

1 straipsnis

Šio sprendimo tikslas – suderinti technines radijo spektro prieinamumo ir našaus naudojimo programų kūrimo ir specialiųjų renginių belaidei garso įrangai sąlygas.

2 straipsnis

Šiame sprendime vartojamų terminų apibrėžtys:

1) programų kūrimo ir specialiųjų renginių belaidė garso įranga– analoginių arba skaitmeninių garso signalų perdavimo tarp riboto skaičiaus siųstuvų ir imtuvų (pavyzdžiui, radijo mikrofonų, ausyje nešiojamų kontrolės prietaisų arba garso informacijos perdavimo sistemų) radijo įranga, visų pirma naudojama transliacijų programoms arba privačiuose ar viešuose socialiniuose arba kultūriniuose renginiuose;

2) be trukdžių ir be apsaugos– draudimas kelti žalinguosius trukdžius radijo ryšio paslaugoms ir draudimas reikalauti apsaugos nuo žalingųjų trukdžių, kuriuos kelia radijo ryšio paslaugos.

3 straipsnis

1. Valstybės narės per šešis mėnesius nuo šio sprendimo įsigaliojimo paskiria 823–832 MHz ir 1 785–1 805 MHz juostas naudoti be trukdžių ir be apsaugos programų kūrimo ir specialiųjų renginių belaidei garso įrangai pagal priede nustatytas technines sąlygas.

2. Be 1 dalyje nurodyto radijo spektro, valstybės narės per šešis mėnesius nuo šio sprendimo įsigaliojimo paskiria papildomo radijo spektro, kad programų kūrimo ir specialiųjų renginių belaidei garso įrangai, priklausomai nuo naudotojų poreikio, būtų galima naudoti dar bent 30 MHz. Programų kūrimo ir specialiųjų renginių įranga naudojama be trukdžių ir be apsaugos, atsižvelgiant į naudotojus, kurie turi individualią teisę naudoti šį radijo spektrą.

3. Siekdamos pagerinti uždarų patalpų programų kūrimo ir specialiųjų renginių belaidės garso įrangos, naudojamos 823–832 MHz ir 1 785–1 805 MHz juostose, ir mobiliojo elektroninio ryšio tinklų sambūvį ir nepažeisdamos principo „be trukdžių ir be apsaugos“, valstybės narės, jei įmanoma ir būtina, skatina įgyvendinti trukdžių mažinimo sprendimus.

4 straipsnis

Nepaisant 3 straipsnio 1 dalies reikalavimų, šio sprendimo įsigaliojimo dieną buvusius įgaliojimus ir teises naudoti radijo spektrą 823–832 MHz ir 1 785–1 805 MHz juostose valstybė narė gali taikyti toliau, bet tik iki jų galiojimo pabaigos ir reikiama apimtimi. Atitinkama valstybė narė apie tai praneša Komisijai ir viešai paskelbia šią informaciją, išskyrus viešojo saugumo ir gynybos atvejus.

5 straipsnis

Valstybės narės nuolat stebi juostų, kurioms taikomas šis sprendimas, naudojimą, kad užtikrintų jų naudojimo našumą, ir praneša Komisijai apie būtinybę pakeisti priedą.

6 straipsnis

Apie šio sprendimo įgyvendinimą valstybės narės Komisijai praneša ne vėliau kaip per devynis mėnesius nuo jo įsigaliojimo.

7 straipsnis

Šis sprendimas skirtas valstybėms narėms.

Priimta Briuselyje 2014 m. rugsėjo 1 d. Komisijos vardu Neelie KROES Pirmininko pavaduotoja

(1) OL L 108, 2002 4 24, p. 1.

(2) Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Kultūros ir kūrybos sektorių rėmimas siekiant ES ekonomikos augimo ir darbo vietų kūrimo“, COM(2012) 537 final.

(3) 2012 m. kovo 14 d. Europos Parlamento ir Tarybos sprendimas Nr. 243/2012/ES, kuriuo nustatoma daugiametė radijo spektro politikos programa (OL L 81, 2012 3 21, p. 7).

(4) Europos pašto ir telekomunikacijų administracijų konferencijos (CEPT) paskelbta rekomendacija. Trumsė 1997 m., su vėlesniais daliniais pakeitimais, padarytais 2014 m. vasario 7 d. 10 priedas „Radijo mikrofonai, įskaitant sutrikusios klausos asmenų klausos aparatus“,

(5) 2003 m. vasario 11 d. leidimas.

(6) Pagal įgaliojimus „Techniniai aspektai, susiję su skaitmeninio dividendo suderinimo alternatyvomis Europos Sąjungoje“ ir „Rekomendacija dėl geriausio būdo, siekiant užtikrinti esamų programų kūrimo ir specialiųjų renginių paslaugų, veikiančių UHF (470–862 MHz), tęstinumą, įskaitant ES lygmens metodo panašumo vertinimą“ Europos Komisijai pateikta 2009 m. spalio 30 d. galutinė CEPT ataskaita Nr. 32.

(7) 2006 m. lapkričio 9 d. Komisijos sprendimas 2006/771/EB dėl suderinto radijo spektro naudojimo mažojo nuotolio įrenginiuose (OL L 312, 2012 11 11, p. 66).

(8) 2009 m. spalio 30 d. CEPT galutinė ataskaita.

(9) 2010 m. gegužės 6 d. Komisijos sprendimas 2010/267/ES dėl antžeminių sistemų, kuriomis galima teikti elektroninio ryšio paslaugas, naudojimo 790–862 MHz dažnių juostoje Europos Sąjungoje suderintų techninių sąlygų (OL L 117, 2010 5 11, p. 95).

(10) CEPT įgaliojimas dėl techninių sąlygų, susijusių su radijo spektro suderinimo alternatyvomis belaidžiams radijo mikrofonams ir belaidėms vaizdo kameroms (programų kūrimo ir specialiųjų renginių įrangai), 2011 m. gruodžio 15 d. galutinis.

(11) Europos Komisijai pateikta CEPT A ataskaita pagal Europos Komisijos įgaliojimą „Dėl techninių sąlygų, susijusių su radijo spektro suderinimo alternatyvomis belaidžiams radijo mikrofonams ir belaidėms vaizdo kameroms (programų kūrimo ir specialiųjų renginių įrangai)“. Techninės 821–832 MHz ir 1 785–1 805 MHz juostų naudojimo Europos Sąjungoje belaidžiams radijo mikrofonams sąlygos. 2013 m. kovo 8 d. ataskaitą patvirtino Elektroninių ryšių komitetas (ECC).

(12) CEPT ataskaitos Nr. 50 priedėlis „821–832 MHz ir 1 785–1 805 MHz juostų naudojimas belaidžiams radijo mikrofonams“. 2013 m. lapkričio 8 d. ataskaitą patvirtino ECC.

(13) CEPT ataskaita Nr. 50 ir jos priedas.